Þorski landað í Þorlákshöfn . mbl.is / Hari Auglýsing um veiðigjald á þessu ári hefur verið birt í Stjórnartíðindum . Um talsverða lækkun er að ræða í mörgum fisktegundum , en gjaldið miðast við hvert kíló óslægðs afla sem landað er á tímabilinu 1. janúar til 31. desember 2020 . Veiðigjald fyrir þorsk er nú 10,62 kr. , 14,86 fyrir ýsu , 1,69 fyrir makríl og 1,57 kr. fyrir kíló af síld . Landssamband smábátaeigenda hefur reiknað út breytingar í einstökum tegundum og lækkar veiðigjald í þorski um 23% , 8% í ýsu , 50 - 60% í ufsa , karfa og makríl og yfir 80% í loðnu og kolmunna . Veiðigjald fyrir steinbít hækkar um 16% , samkvæmt yfirliti LS . Áætlað er að innheimta veiðigjalds skili fimm milljörðum kr. á þessu ári , en fyrir nýliðið ár er áætlað að greiddir verði um sjö milljarðar í veiðigjald , lækkunin nemur rúmlega tveimur milljörðum eða tæplega 30% .